**ÅRSMELDING**

**FOR**

**ÅRET 2023**

 ****

**VANSE KIRKE VESTBYGDA KAPELL**

**21. 04. 2024**

**I**

**FRAMTIDSBYGGET**

**ÅRSMELDING FOR LISTA MENIGHET 2023**

I årsmeldingen gjennomgås aktiviteter og resultater i Lista menighet. Det er et stort og omfattende arbeid som utføres av ansatte og mange frivillige i menigheten. Det er med på å skape mye positivt og godt å glede seg over gjennom året og alle som bidrar på hver sin unike måte fortjener en stor takk.

**MENIGHETSRÅDET**

Menighetsrådet (MR) har hatt 10 møter. Totalt 82 saker er behandlet.

Arbeidsutvalget (AU) har hatt 7 møter (hvorav 1 var felles med Farsund menighetsråd). Totalt 38 saker er behandlet.

**PERSONALSITUASJONEN**

Følgende var ansatt i Lista menighet:

**Astrid Mattingsdal Nøtland** – diakon 50 % stilling.

**Anniken Helèn Bang-Olsen** – trosopplærer 50 % stilling.

Ovennevnte stillinger dekkes gjennom statlige midler og givertjeneste.

Presteressurser:

**Lloyd Tryland** – sokneprest 100 % stilling.

**Runar Foss Sjåstad** – spesialprest 50 % stilling.

Følgende er ansatt i Farsund kirkelige fellesråd, men virker inn mot menigheten:

**Greetje van der Wal** - organist 80 % stilling.

**Bryan Breidenthal** - organist 30 % stilling – frem til 01.05.

**Terje Larsen** – kirketjener 30 % stilling.

**Ellen Cathrine Jørgensen** - sekretær 70% stilling.

I Lista Sokn er det fokus på kjønnslikestilling og kjønnsfordeling i styrende organer. Før kirkevalget var kjønnsfordelingen **6 kvinner og 7 menn.**Etter kirkevalget, som fant sted 10. og 11. september, var fordelingen fortsatt den samme.

Fokus på likestilling har vært tema de siste årene og det er ikke planlagt spesielle tiltak på dette området utover de som allerede eksisterer. Det er ikke forhold som begrenser tilgang til styrende organer, verv eller stillinger som har sammenheng med ett eller flere diskrimineringsgrunnlag. Lista Sokn har heller ikke segregerte aktiviteter eller tilbud.

**STATISTIKK**

|  |  |  |  |  |  |  |
| --- | --- | --- | --- | --- | --- | --- |
| **Kirkelig handling** | **2023** | **2022** | **2021** | **2020** | **2019** | **2018** |
| Antall dåp (bosatt i soknet) | 29 | 30 | 35 | 25 | 33 | 61 |
| Antall vigsler | 12 | 9 | 5 | 4 | 7 | 8 |
| Antall gravlegginger (bosatt i soknet) | 45 | 41 | 54 | 48 | 36 | 46 |
| Antall utmeldinger | 10 | 17 | 18 | 13 | 11 | 11 |
| Antall innmeldinger | 6 | 4 | 5 | 3 | 3 | 3 |

**GUDSTJENESTEN**

Antall gudstjenester holdt i 2023 er totalt 71, hvorav 10 utenom søndag/helligdager.

Flere frivillige deltar i forbindelse med gudstjenesten. I Vestbygda kapell fungerer frivillige som kirketjenere/klokkere/kollektører og medliturger samt teknikere som styrer lyd og bilde. I Vanse er det klokkere, medliturger og kirkeverter/kollektører. Det er også flere som stiller opp med kirkekaffe i begge kirkene samt kirkemiddag noen ganger i året i Langhuset og Framtidsbygget ifm. familiegudstjenestene og Storsøndager. Det er også i konfirmantplanen vanligvis lagt opp til at konfirmantene involveres i 2 gudstjenester i løpet av konfirmantåret. Dette ser vi på som svært positivt og konfirmantene ser ut til å syns det er spennende å medvirke.

Den kommunale lønnen til kirketjener- og klokkertjenesten i Vestbygda kapell går til Framtidsbygget, mens lønnen til den frivillige klokkertjenesten i Vanse kirke blir satt inn på menighetens driftskonto. Det er et felles gudstjenesteutvalg for Vestbygda og Vanse, men dette har ikke vært aktivt i 2023.

**SANG OG MUSIKK – v/organist Greetje van der Wal**

Som organist i Lista menighet er min hovedoppgave å spille orgel ved gudstjenester og kirkelige handlinger i Vanse kirke, Vestbygda kapell og Herad kirke. Jeg syns fortsatt at det er et utfordrende, givende og spennende arbeid.

Det går mye tid med til planlegging, og ikke minst til innøving av musikk. Samarbeid med diverse solister er også en del av jobben, spesielt ved begravelser. Ukentlig besøker vi de eldre som bor på Listaheimen. Det blir andakt, fellessang og pianomusikk. En gang i måneden blir jeg med som pianist på formiddagstreffene i Langhuset og det er veldig hyggelig.

**Gjennomførte arrangementer:**

25.01. Oppstart Tro og Lys-gudstjeneste i Vestbygda kapell (én onsdag i måneden);

26.02. Musikkandakt med Karin Hertsenberg i Vanse kirke (musikk av Bach, Franck og Fauré);

01.03. Musikkandakt i fastetiden i Vestbygda kapell sammen med Wim Treurniet og sokneprest Lloyd Tryland;

29.04. Tårnagenter ble kjent med orgelet i Vanse kirke;

24.05. Salmekveld i Vestbygda kapell i samarbeid med Åsa Skogen Vaagsvold;

22.06. Orgelresitasjon i Vanse kirke ifm. American festival;

14.07. Trompetspill på Kaperkonserten i Frelserens kirke;

23.07. Trompetspill på Friluftsgudstjeneste i Loshavn sammen med Wim Treurniet;

04.11. Allehelgenskonsert i Vanse kirke med Mandal Kantori (Requiem Fauré);

21.11. Drømmeverkstedet (trosopplæring) – julemusikk for barna ved orgelet i Vanse kirke.

**SANG OG MUSIKK i Vestbygda kapell og i samarbeid med Vanse guttekor og Bryan Breidenthal**

Vanse guttekor arbeidet i 2023 med: Forsangertjeneste under gudstjenester, sangundervisning i koret og i trosopplærings-tiltak, konserter og kurs. Koret arbeidet også med omstrukturering av medlemstilbudet for å inkludere flere. Konsertkoret “Vanse Guttekor—Deo Gloria” forblir korets kjernevirksomhet, men koret har nå opprettet “Alumni medlemskap” og medlemskap i “Korskolen til Vanse Guttekor”. Denne siste medlemskategorien er åpen for alle, uansett alder eller kjønn. Per 31.12.2023 hadde koret 36 betalende medlemmer, hvorav 20 var under 18. Konsertkoret hadde 66 samlingsdager med til sammen 92 timer med aktivitetstilbud (øvelser, gudstjenester, konserter m.m). Koret ble startet i 1976 og har hatt et nært samarbeid med Lista menighet siden korets dirigent (undertegnede) fikk organiststillingen i Vestbygda kapell i 1980, og særlig da Farsund kommune bevilget en 20 % utvidelse av stillingen til å inkludere arbeid med Vanse guttekor.

I samarbeid med Lista menighet og flere aktører har vi gjennomført følgende tiltak i 2023:

* Samarbeid med trosopplæringen på Drømmeverksteder, Tårnagenter og LysVåken + mini-kurs i salmesang og notelesing (prosjektet SyngSammen på tvers av generasjoner).
* Konserthelg helgen før palmesøndag som inkluderte både en klaverkonsert med den danske pianist Filip Michalak og korkonserten “To korverk for påsketider: Jona et liturgisk drama og Dubois Kristi syv ord på korset” (i samarbeid med Vest-Agder kammerkor, Skagen motetkor og solistene Bård Elias Frøsland Nystøyl, Svein Håkon Henriksen og Kristian Kjørkleiv). Begge konserter var godt besøkt og ble høydepunkter blant årets klassisk-akustiske tilbud.
* “SiNGING TOGETHER på Lista” ble gjennomført for andre gang på Borhaug 5.-9. juli i samarbeid med Ung kirkesang. Arrangementet inkluderte både et dirigentkurs for ungdom, sangaktiviteter for barn, ungdom og voksne og en populær klaverkonsert ved den latviske pianisten Ilze Jaunzeme. Kursdeltagerne gjorde en glimrende innsats under frilufts-gudstjenesten ved Lista fyr, både som forsangere og som kirketjenere.
* Guttekoret var igjen med på en ny fremføring av Mozarts Requiem i Oslo sammen med 150 korgutter fra hele landet i oktober. Det er veldig motiverende for korets medlemmer å synge sammen med så mange andre gutter og unge menn.
* I samarbeid med ungdomskoret Sundtianerne klarte vi just så vidt å samle nok sangere til å gjennomføre “Res miranda—en norsk julevandring” til konserter i Frelserens kirke og Vestbygda kapell 22. og 23. desember. Til gjengjeld var konserten i Vestbygda kapell blant de fineste fremføringer vi har klart de siste årene.

**DIAKONI OG DIAKONIUTVALGET v/Astrid Mattingsdal Nøtland**Gjennom 2023 har de faste diakonale tilbudene gått sin gang:

Gjennom året ble det arrangert ti **formiddagstreff** i Langhuset. Spesielt utover høsten tok antall deltagere seg opp på disse treffene – da kom det 20-30 personer på hver samling. Vi ser fram til å bygge dette felleskapet videre og få med flere nye deltagere – vi vet at det finnes flere som savner gode møteplasser, særlig i Vanse.

Besøk med **hilsen til de som fylte 80 år**, ble i stor grad gjennomført. Noen ønsket bare å ta imot hilsenen i døra, andre satte pris på besøk. Annen **besøkstjeneste**: noen frivillige har sine faste som de besøker/holder kontakt med. Vi må stadig jobbe for å gjøre kjent at prester, diakon og frivillige medarbeidere kan komme både på enkeltbesøk og besøke over tid om det er behov for det. Om vi skal organisere besøkstjenesten mer, er noe vi har fokus på i diakoniutvalget framover.

**Andakter på Listaheimen**: Vi har to like andaktsstunder i to ulike avdelinger. Her møter vi både beboere og dagpostbrukere. Flere gir uttrykk for å sette pris på samlingene; vi opplever gode møter og fellesskap.

I juni arrangerte vi **Dagstur** til Høvåg kirke og Lillesand sammen med diakoniutvalget i Farsund. Bussen var nesten full – og det var jevnt fordelt med deltagere fra de to menighetene. Denne turen er en fin anledning til å knytte relasjoner. Å være på tur sammen – oppleve noe sammen, gjør noe med og mellom de som deltar.

**Åpen kirke** ble gjennomført i juli. Flere fikk glede av å få komme inn i Vanse kirke og få med seg noe av kirkens historie. Frivillige medarbeidere var verter. Dette tilbudet satser vi på å videreføre.

I november ble **Allehelgensdag** markert i gudstjenesten i Vanse kirke der navn på avdøde siste år ble lest opp og det ble tent lys for disse. Etter gudstjenesten inviterte diakoniutvalget til kirkekaffe med marsipankake bak i kirken. I tillegg var det Minnekonsert i Vanse kirke denne helga – her sang Mandal Kantori.

**Tro og Lys-samlinger**, gudstjenester og fellesskap tilrettelagt for mennesker med funksjonsnedsettelser, har blitt gjennomført i samarbeid med Farsund menighet gjennom hele 2023. Våren 2023 var samlingene i Vestbygda kapell, gjennom høsten var samlingene i Frelserens kirke/Kirketorget. Vi var også to ganger på besøk i Lyngdal hos Tro og Lys-gruppa der (inkl. en felles samling for alle Tro og Lys-grupper i sør). Diakonen er fast med på øvelser til Sound of Happiness. Koret var med og sang på en Tro og Lys-gudstjeneste hvert semester.

**Til slutt:**

Diakonen var delvis og fullt sykemeldt fra og med mai til og med desember 2023. Det har helt klart preget det diakonale arbeidet. Vi fikk blant annet ikke gjennomført en temakveld i forbindelse med Allehelgensdag slik vi hadde tenkt. Det har også gått ut over hjemmebesøk, samtaler og annet. Mye av diakoniarbeidet er sterkt basert på relasjoner, og det er ikke alltid mulig å gå inn i noe en annen har stått i. Når det er sagt: det er flere frivillige som har stilt opp trofast og som har sørget for kontinuitet og god gjennomføring av faste tiltak.

**Tusen takk** til hver av dere som var med i det diakonale arbeidet gjennom 2023 – enten i anledning formiddagstreff, kirkekaffe, Åpen kirke, Tro og Lys, skyss, hjemmebesøk, gaver, forbønn eller annet.

**Diakoniutvalget** i Lista menighet bestod i 2023 av: Kirsti Olsen (leder), Victor Pedersen, Bjørg Pedersen, Bernt Arnt Heskestad, Margaret Helen Johnsen Bouwman (MR – fortsatte i utvalget etter endt MR-periode), Maria Lervik (MR – gikk ut f.o.m. september) og Astrid Mattingsdal Nøtland (diakon).

**MISJON**

I 2023 hadde vi ikke på plass et misjonsutvalg, men det har blitt samlet inn 51.644,- til menighetens misjonsprosjekt på Madagaskar gjennom gaver, Misjonskveld med basar i Framtidsbygget og takkoffer på flere av gudstjenestene i både Vanse kirke og Vestbygda kapell (bl.a. på julaften) samt på frilufts-gudstjeneste i Gallerihagen på Lista Fyr.

**TROSOPPLÆRINGSARBEIDET OG TROSOPPLÆRINGSUTVALGET (TU) v/Anniken Bang-Olsen**

Trosopplæringen startet opp med besøk av Elin Oveland (NMSU) i februar på babysang. Forestillingen handlet om «Barn og misjon». Det var en interaktiv teaterforestilling og det var godt oppmøte på samlingen. Elin Oveland kom også og avsluttet trospplæringsåret med en ny forestilling på en familiemiddag mot jul om «Misjonærkvinnen». Det ble servert middag, og vi hadde julevandring i Prestegården og kirken.

Vi har også hatt besøk av Ninni og hennes venner på familiemiddagen. Ninni Lillelid er en ung jente med buktalingsdukker. Hun hadde nylig vært på Norske talenter når hun kom til oss for å underholde på familiesamlingen. Det har vært godt oppmøte når vi har hatt familiesamling med middag med underholdning til. Ellers er det jevnt og godt oppmøte på noen av tiltakene, og noen tiltak har vi måtte avlyse pga. lite oppmøte, få frivillige eller pga. sykdom.

**Tiltak som ble gjennomført høsten og våren 2023:**

4-årsbokutdeling

Drømmeverksted Vanse og Borhaug

Tårnagentsamling og gudstjeneste

6-årsbokutdeling

Lek og lunsj treff

Familiemiddag

Babysang

Småbarntreff

Familiemiddag

**Tiltak sammen med Farsund menighet:**

Hav og himmel - Paradisbukta

Frihet - Nordberg fort

LysVåken og gudstjeneste var et nytt samarbeid med Farsund menighet. Samlingen og overnatting var i Frelseren kirken, men gudstjeneste gikk i Vanse kirke. I år 2024 vil samlingen og overnattingen være i Vanse kirke.

Samarbeid om enkelte tiltak fungerer veldig fint, og vi får dra nytte av hverandres ressurser, kunnskap og kompetanse.

Trosopplæringsutvalget (TU) bestod av følgende medlemmer 2023: Anniken Bang-Olsen – leder/trosopplærer

Anita Grip Danielsen Camilla Tønnessen Skaara - representant menighetsrådet Liv Lyngsvåg - representant menighetsrådet

TU prøver å treffes en gang i halvåret og ellers ved behov. Pga. revidering av ny trosopplæringsplan har vi hatt 3 møter dette året. I TU snakker en gjennom tiltak som har vært og ser frem mot de nye tiltakene som skal settes i gang. TU er en veldig god hjelp for trosopplærer for å gjennomføre trosopplæringsplanen. Det kom en ny trosopplæringsplan i 2023 for Lista menighet.

For at Lista menighet skal satse på barn og unge fremover, og ha de tiltakene som er satt i planen, så trengs det flere frivillige som kan være med. Så ta kontakt med Lista menighet hvis du har lyst og anledning til å sette av litt tid til å være med på noen av tiltakene.

**KONFIRMANTARBEIDET v/Lloyd Tryland**

Konfirmantåret 2022/2023 ble en «høydare» de senere år, med 59 konfirmanter. Og endelig var vi tilbake i normal gjenge etter pandemien. I tillegg til temakvelder vekselvis i Framtidsbygget og i Langhuset, så bød konfirmantåret på to turer: Oppstartsturen til Mineralparken i Evje på høsten, og Knaben-turen i februar.

Av andre arrangement nevnes Julekveld, «Manhunter» på fortet og «Bibelsmugling» i Farsund. Vi gjennomførte digital fasteaksjon knyttet til Kirkens Nødhjelps «bøsse» på Facebook.

Som i de foregående årene har Lloyd hatt med seg hjelpeledere fra tidligere årskull med konfirmanter, denne gangen 9 ungdommer. Disse har møttes til egne ledermøter innimellom, og har opptrådt som en sammensveiset gjeng med stå-på vilje og godt humør. De har på denne måten vært viktige premiss-leverandører for et inkluderende miljø blant konfirmantene. Vi er også takknemlige for at Trine Penne Pedersen stiller som voksenleder på turene.

På konfirmasjonsgudstjenestene, 2 i Vanse og 1 i Vestbygda, deltok «Husbandet» som består av flere av hjelpelederne. Det er alltid populært.

Etter konfirmasjonsgudstjenestene møttes konfirmantene til BBQ i Prestegårdshagen en kveld i juni. Selv om dette var frivillig oppmøte, dukket de fleste av konfirmantene opp, og 12 nye hjelpeledere meldte seg for neste års konfirmantkull. Det tar vi som et signal på at ungdommene har hatt et fint konfirmant-år sammen.

**Husbandet v/Torstein Penne Pedersen**  
Husbandet har spilt på diverse Ungdomsgudstjenester og Julearrangement i tillegg til å være viktige bidragsytere til menighetens Konfirmasjonsgudstjenester. Det er alltid en glede å ha de med på arrangementene våre.

**SØNDAGSSKOLENE**

**Vanse søndagsskole v/Helene Tunheim Tjørn**Høsten 2022 startet Vanse søndagsskole opp igjen med samlinger i Langhuset. I løpet av våren 2023 hadde vi fire søndagsskolesamlinger der vi brukte opplegget Sprell Levende. Det var mellom 1 og 5 barn pluss noen foreldre og besteforeldre på samlingene.

Vanse søndagsskole ble drevet i 2023 av Siss Nesheim og Helene Tunheim Tjørn (leder). Det viste seg å være vanskelig å samle barn og voksne på søndagsformiddag. Vi valgte derfor å legge ned søndagsskolen våren 2023.

**Stave-Langeland søndagsskole v/Janet Penne**  
Et år går veldig fort og nå var tiden kommet for et tilbakeblikk på søndagsskoleåret 2023.

Vi har fortsatt onsdagsskole annenhver onsdag, men vi kan gjerne ha samlingen 2 onsdager på rad dersom det viser seg at barna med de voksne ikke kan komme. Det tas hensyn til forespørsler fra de voksne om muligheten for å flytte en samling.

I vårsemesteret hadde vi 9 samlinger. Vi er stort sett mellom 15 til 17 barn og voksne som møter på samlingene. Dette året fikk vi ikke til noen avslutningstur før sommeren og det var veldig leit, men det var vanskelig å finne en dato da det var så mange andre aktiviteter som hadde sommer-avslutning. Selv om alle var klare til å fortsette til midten av juni, hadde vi siste samling 23. mai pga. disse sommeravslutningene.

I høstsemesteret hadde vi 8 samlinger. Denne høsten fikk vi 3 nye barn og 2 nye voksne. Onsdagsskolen har vært så gøy for de nye at det har medført at de har vært de mest trofaste på samlingene. Vi startet høstsemesteret med en fest med ekstra god mat som skulle være en erstatning for sommerturen. Alle var enige om at åpningsfesten var kjempeflott, men også om at neste år må vi ha sommertur og da gjerne til Nordberg Fort for der er det så gøy.

Dette året ble Søndagsskolens Dag arrangert i Alcoaparken den 24.09. Det møtte frem over 300 barn og voksne og vår onsdagsskole var veldig godt representert. Det var utrolig flott å se alle barna med familie fra vår søndagsskole som møtte på denne dagen. Vi hadde grøtfest sammen med Langeland bedehus den 13.12. og det var vellykket. Det ble servert deilig grøt med 3 mandler. De som fikk mandel fikk en pakke med en engel og litt sjokolade. Barna hadde øvd inn et opptrinn med julelys på batteri, sangen ‘Vil du vite hvordan det låt’ og et juleopptrinn om ukas dager. Barna var så flinke og vi ble enige om at dette skulle også fremføres på juletrefesten. Den fant sted den 30.12. og alle barna med familier møtte opp. Barna var like flinke denne dagen også. Det var mange foreldre og besteforeldre som måtte filme/ta bilder med sine mobiler. Vi var over 50 barn og voksne på festen der Eva og Dag Sandnes hadde en spennende andakt gjennomført som et dramastykke. Alle barna fikk utdelt en godtepose.

Også dette året har vi benyttet søndagsskolens tekstopplegg «Sprell levende» med skattekiste, andakt, bitetid og hobby. De voksne foreldrene/besteforeldrene er kjempeflinke til å hjelpe til med hobby slik at alle barna får hjelp samtidig. Det er flotte hobbyting som blir tatt med hjem. Vi er fortsatt kjempeglade for bordene bakerst i salen.

Søndagsskolen har sluttet med å sende ut DVD som vi kunne vise på projektoren. Nå må alt lastes ned fra internett og vises på veggen. Da bedehuset ikke har eget internett må vi dele internett fra våre mobiltelefoner. Datamaskinen på bedehuset var for gammel til å fungere sammen med mobiltelefonene og derfor bestemte onsdagsskolen seg for å kjøpe en ny en til bedehuset. Den nye datamaskinen fungerer helt perfekt og alt kan nå lastes ned fra Sprell Levende tekstopplegget og vises gjennom projektoren. I tillegg har onsdagsskolen kjøpt en Mocca kaffetrakter som gave til bedehuset. Den blir benyttet til å lage kaffe til de voksne på onsdagsskolen.

Onsdagsskolens Facebookside brukes flittig og vi er fornøyde med siden. Ledere i 2023 har vært Janet og Hans Olav Penne.

**AFTERSCHOOL v/Liv Lyngsvåg**

Afterschool har fortsatt i 2023 i Langhuset i Vanse. Samme seniorledergjeng pluss sokneprest Lloyd er på plass hver onsdag.

Afterschool ser ut til å bli mer og mer populært og ungdommene kappes om å være først.

Mest populære er vaflene som de mener er verdens beste (hemmelig oppskrift som de gjerne vil ha med hjem). Ellers lager de selv toast. Etterpå driver de på med ulike aktiviteter som spill, musikk, synging og dans.

Nytt i fjor var at vi alle må ha navneskilt på oss, som de må henge på plass etter bruk.

Samlingene er veldig koselige med mye prat, også med oss. De er høflige og greie å ha med å gjøre.

Lloyd er så heldig å ha første kullet som konfirmanter i år.

**FRAMTIDSBYGGET v/Ann Kristin Stave**

Framtidsbygget har også dette året vært fylt med aktiviteter og arrangementer.

Selv om vi nå er uten lån på bygget, trenger vi fortsatt penger til drift, vedlikehold og nyinvesteringer. Inntektene fra kirketjenertjenesten i kapellet, hyggekvelder og adventskalender går til dette.

Informasjonstavlene utenfor kapellet fungerer bra. Her annonseres arrangementer og annen informasjon. De som ønsker kan laste ned appen på sin telefon og se hva som skjer i Framtidsbygget, kapellet og andre arrangementer i menigheten. Vi ser gjerne at flere laster ned infoskjermen på sin telefon slik at dette kan bli en informasjonskanal som når ut til mange.

Tusen takk til alle som har bidratt med penger, dugnadsarbeid og, ikke minst, kommer på samlingene som finner sted i Framtidsbygget.  Vi ser frem til at Framtidsbygget fortsatt kan tjene menighetens arbeid!

**FRAMTIDSBYGGETS ADVENTSKALENDER v/Ann Kristin Stave**

Dette var 5. året vi solgte adventskalendere til inntekt for Framtidsbygget. Adventskalendere ble solgt på Facebook/hjemmesiden til Lista menighet hvor folk Vippset penger og fikk levert kalenderne i postkassene i Vanse/Borhaug området. I tillegg ble det solgt kalendere på Joker. Tusen takk til Joker som er positiv til å bidra!

Det har vært mye engasjement, positive tilbakemeldinger og omtale av kalenderen. Folk setter pris på og syntes at det er gøy at det «skjer noe i adventstiden». På Facebookgruppen, hvor dagens vinnernummer annonseres hver morgen, har det vært stor aktivitet. Til sammen ble det i 2023 solgt 370 kalendere.

Bilde som prydet forsiden av kalenderen var kveldsbilde av Vestbygda kapell.   
  
**ONSDAG I FRAMTIDSBYGGET v/Ann Kristin Stave**

Også dette året har vært et aktivt år for «Onsdag i Framtidsbygget» som finner sted hver onsdag kl. 19-21. Vi hadde 33 samlinger med variert program og innhold, spasertur, ulike temakvelder, salmekvelder, Hyggekvelder, spillekveld, lagekvelder, misjonskvelder mm. Samlingene er blitt et viktig møtepunkt for mange i menigheten.

Det har vært spennende og flotte kvelder og høydepunktene er mange. Vi kan nevne at på våren holdt «Tro og Lys» sine månedlige samlinger som en del av onsdagsprogrammet. Sommeravslutningen ble feiret med Hagefest i Fyrhagen på Lista Fyr hvor ordfører Arnt Abrahamsen og leder på Lista Fyr Pål Hals deltok.

Som siste samling før jul hadde vi konserten «Julesang» hvor Tuva Eriksen, Kristian Kjørkleiv, eget husband og mannsgruppe var forsangere.  Det ble en flott opplevelse med mye folk i kapellet.

Onsdagskveldene er nå et treffsted og et viktig møtepunkt for mange. Antall som kommer på de ulike kveldene varierer mellom 30 til 70 personer. På hver samling er mat og hyggelig prat viktig. Programkomiteen som har 10 medlemmer tar gjerne imot innspill og forslag til programmet.  
  
**PRESTEGÅRDSMARKED v/Helene Tunheim Tjørn**Vi har i løpet av året 2023 arrangert 3 Prestegårdsmarked i Vanse følgende datoer: 22.04., 07./10, og 09/12. Det har vært lokale produsenter som har solgt varene sine på markedene.

Disse har vært med i Prestegårdsmarked komiteen i 2023: Lloyd Tryland, Anita Grip Danielsen og Helene Tunheim Tjørn (leder). I tillegg har vi hatt mange frivillige hjelpere under alle markedene.

Det har vært godt med folk på besøk på alle tre markedene, med ca. 2-300 besøkende hver gang.

Vi hadde markedet utendørs i bodene og partyteltene lørdag 22.04., og de andre lørdagene 07.10. og 09.12. hadde vi markedene inne på låven. Vi hadde 2 utlodninger under alle Prestegårdsmarkedene dette året. Vi har hatt kafe og utlodning i Langhuset.   
  
**«JUL I HOP» v/Lloyd Tryland**Arrangementet i Langhuset er et tilbud for alle som ønsker å feire julaften sammen med andre, og er også for noen et alternativ til det å feire kvelden alene. Julaften 2023 var det 37 personer til stede på arrangementet, og disse fordelte seg i alle aldersgrupper. Kvelden bød på full pakke middag, med både pinnekjøtt, ribbe og dessert. Senere på kvelden ble det dekket opp med et ordentlig kake-bord.

Også i år ble det gang rundt juletreet og ulike underholdningsinnslag av ungdom som var til stede, og selveste julenissen kom innom med en gave til hver av gjestene.

Det lokale næringslivet stilte også i år opp med ingrediensene til julemiddagen, desserten og kake-bordet, hvilket menigheten er veldig takknemlig for.

**1. MAI FEIRING MED LISTA AMCARKLUBB I PRESTEGÅRDS-HAGEN v/Lloyd Tryland**

I forbindelse med årets «vårmønstring» inviterte menigheten også i år til BBQ i Prestegårdshagen. Etter at Bil- og MC-kortesjen kjørte «Route 8»-runden, møttes alle i hagen. I tillegg til Lista AmCar klubb sine folk, stilte det opp en fin gjeng av menigheten for øvrig. Nå har vi hatt et trivelig samarbeid om dette grill-arrangementet i 2-3 år, så nå håper vi på at det er etablert som en årlig tradisjon.

**«DINNERPARTY I PRESTEGÅRDEN» v/Lloyd Tryland**

En gang i måneden inviteres gjester via menighetens Facebookside til å ta plass rundt spisebordet på prestegården, 12 personer i alt. Temaene varierer og menyene er forskjellig, men konseptet går igjen. Først middag, deretter en samtale med hedersgjesten, før en runde etter desserten der alle gis anledning til å sette ord på en ting de er opptatt av. Svært få rundt bordet kjenner hverandre på forhånd, men erfaring viser at i løpet av kvelden forlater gjestene hverandre som nye venner.

Arrangementet er gratis, men det blir gitt anledning til å gi en anonym gave til den nye fasaden på Langhuset i Vanse. Kveldene har vist seg å bli populære, og plassene fylles fort opp.

**«KUNST I LÅVEN» v/Henning Ertzeid (på vegne av styret)**Årets utstillingssesong har strukket seg fra 2. april og til 15. september. Gjennom hele sesongen hadde vi totalt rett over 2000 besøkende, en nedgang fra 2022 hvor besøkstallet var 2500.

Dette regner vi med skyldes at i 2022 var dette nytt og mange ville oppleve dette kulturtilbudet.

I tillegg var det svært mye dårlig vær sommer og høst 2023.

For sesongen 2024 er vi helt avhengig av ekstern finansiering, noe vi arbeider aktivt med. Det selges pr. nå ikke arbeider fra vegg. Dette kan skyldes den generelle situasjonen blant folks økonomi.

Kunstnerne prioriterer heller ikke dette da vi ønsker at KUNST I LÅVEN skal være en HUB (nav) for galleriene i kommunen.

I fjor holdt vi åpent ca. 1200 timer, og vil rette en spesiell takk til Ellen Jørgensen og Lloyd Tryland

for uvurderlig hjelp med å åpne utstillingen hver formiddag gjennom sesongen. Vi ser frem til det gode og

konstruktive samarbeidet i 2024. Vi vil da arbeide for en mer variert utstillingsmåte og håper også å kunne stille med gjestekunstnere deler av sesongen.

**MENIGHETSBLADET**

**1 REDAKSJONEN**Redaksjonen har bestått av: Synnøve Johanne Rydningen (red.) Hans Arne Rogn, Randi Lohndal Frestad, Åsa Skogen Vaagsvold (sluttet etter utgivelse av blad nr. 1), Sissel Marthinsen, Hanne Kristin Lervik, Elisabeth Rogn (korrektur). Victor Pedersen sluttet ved utgangen av 2022.   
Fra og med nr. 3/23 kom Anne Pedersen og Terje Skjoldal inn (begge fra LM), sammen med Thor Ullerø (FM), som overtok som redaktør fra og med nr. 4.

**2 PRODUKSJON OG DISTRIBUSJON**Vi utkommer med 4 nummer i året (fra og med 2019). Opplaget er på 4800-4900  
Layout og trykking gjøres fortsatt hos Snartrykk i Farsund. Format 17\*24 og 34-36 sider.  
Giroinnstikk to ganger i året for gaver til diakonien og bladet.  
Distribusjonen har fra og med nr. 3/21 skjedd ved hjelp av frivillige, organisert av Oddvar Sunde og Liv Torunn Stave.

**3 REDAKSJONSMØTER**Vi har hatt møter i forkant av hvert blad. I tillegg et sommeravslutningsmøte/arbeidsmøte hos Randi på Drange og et «bli-kjent-møte» med gamle og nye redaksjonsmedlemmer, samt et møte før nr. 4 gikk i trykken.

**4 ØKONOMIKOMITEEN**Komiteen, Bjørn Elle og Hans Arne Rogn, hadde sammen med Synnøve J. Rydningen et møte før sommeren med Snartrykk for å få redusert prisene. Dette har resultert i den nedgangen vi ser av regnskapet.

**5 REGNSKAP**Når rapporten skrives, er ikke regnskapet helt klart, men tallene ser slik ut:

Utgifter: Layout og trykking, Snartrykk: 159.470  
 Porto. Div. 3.001  
 Tap på fordringer 1.000  
   
 Totalt: 163.471 163.471

Inntekter: Gaver og annonseinntekter: 150.050  
 Renteinntekter, bank. 881

Totalt: 150.931 150.931

**Underskudd 2023 - 12.540**

Ifølge disse tallene har gave og annonseinntekter gått ned med 19.658 kr. siden 2022.  
Utgiftene har gått ned med 8.562 kr. (noe usikkert om porto og tap på fordringer var med i tallene fra 2022. Hvis de ikke var med, har Snartrykk senket prisene med 12.563 kr. fra 2022.)  
  
**SPEIDERNE v/Jan Martinsen**1. Vanse speidergruppe er en relativt aktiv speidergruppe, som har hovedfokus på at vi skal være mye ute i naturen og at vi skal være greie med hverandre. Vi mener også at det er viktig å støtte opp om andre arrangementer i lokalsamfunnet vårt.

Vi begynte året 2023 med utendørs juletrefest i Vanse 5. januar. Finn Quale spilte trekkspill, speidere mm. sang og gikk rundt juletreet utenfor rutebilstasjonen, før de gikk i prosesjon til Selvaagparken, hvor det ble servert gløgg, kaffe og grillpølser.

I året 2023 har vi hatt 29 vanlige speidermøter, hvorav 22 har vært utendørs. Vi har vært på flere padleturer med kanoene våre, og den gøyeste padleturen er fra Vanse til Nesheimsanden. Denne turen vil vi anbefale til alle som har lyst til å prøve en eksotisk padletur. Våre kanoer er til gratis utlån hos BUA. I tillegg har vi vært på helgetur til Beiskevann, gården Li i Flekkefjord og til Lindland Bedehus. Når vi er på Lindland Bedehus, går vi på tur på lørdag formiddag til Vardefjell (det høyeste fjellet bak Lindland), hvor vi lager finnbiff på primus. Det er både gøy og godt!12. mars var vi med og grillet og serverte solbærtoddy og kaffe til ca 250 personer under åpningen av dagsturhytta Havblikk.

18. mars stilte vi også med eget lag under Kraftstafetten mot kreft i Farsund.

17. mai ble feiret som vanlig, med flaggheis ved Herredshuset, flaggborg i både barnetog og folketog, flaggborg i kirken og kiosktelt i Selvaagparken.

I år gjenopptok vi en gammel tradisjon vi har hatt med sommeravslutning sammen med Yngres. Lloyd Frestad og Yngres stiller med grillmat og 1. Vanse speidergruppe stiller med aktivitet.

Sommeren 2023 var det kretsleir på Lista flystasjon. I etterkant synes vi det var en fin leir, men mens det sto på, var det ganske krevende. Når leiren ligger så nærme hjemstedet, er det ikke så mye motgang som skal til før det er noen som vil reise hjem.

Det var veldig mye vind under leiren (2 teltstenger knakk pga. sterk vind), i tillegg til at det var så tørt at vi hadde bålforbud, og primus bare var lov på asfaltunderlag. Men da speiderne skulle ut på haik (overnatting utenfor leiren, uten telt og uten voksne ledere) viste Lista seg fra solsiden. En del av speiderne overnattet ved Snekkestø, og de lå og så solen gå ned i vest, og følte de var på verdens fineste plass.

Etter sommeren fikk vi et oppsving i medlemsmassen, så pr. nyttår var vi 41 medlemmer totalt. Av disse er det 5 rovere på 17 og 9 voksne ledere. Siden vi bor der vi bor, er det noen av roverne og lederne som ikke bor i Farsund for tiden, enten på grunn av skolegang eller på grunn av jobb, så det er begrenset hvor mye de kan være med, men vi er en «hard kjerne» på 5-6 ledere og 2-3 rovere som er nokså trofaste på møtene.

Under Farsund Folk Festival hadde vi også flere ledere som grillet på Varbak før en av konsertene.

Da Lister Friluftsråd skulle åpne den nye gapahuken på Skistad, stile vi som turledere fra både Ulgjell og Eitland, og totalt var det 65 personer som deltok på åpningen.

Vi var også i Vanse under julegateåpning med bål, bålkaffe, gløgg og grilling av pølser.

Vi har fremdeles foreldre som er gode til å stille på dugnad, og vi hadde også i år salg av pyntegrønt og opphenging av julelys i både Farsund og Vanse til inntekt for speideren.

Medlemmene i 1. Vanse speidergruppe pr. 31.12. fordelte seg slik:

|  |  |  |  |  |  |  |  |
| --- | --- | --- | --- | --- | --- | --- | --- |
| Alder | 60+ | 50+ | 40+ | 20+ | 17 | 10-14 | Totalt |
| Antall | 2 | 2 | 1 | 4 | 5 | 27 | 41 |

Rovere pr. 31.12.2023: Jacob Pronk, Vegard Grimnes, Thomas Pedersen, Robin Anders Rønningen og Abel Johannesen Long

Ledere pr. 31.12. 2023: Endre Bekkeheien, Mads Holen, Tina Nordahl-Hansen, Robert Ellingsgaard, Tom-Johnny Karoliussen, Brita Johannessen, Monica Martinsen, Hilde Stave og gruppeleder Jan Martinsen.

**Er det noen som har lyst til å prøve seg på speideren, kan de bare ta kontakt med Jan.** Gruppa har epost: [1vansespeidergruppe@gmail.com](mailto:1vansespeidergruppe@gmail.com) og Facebook side: 1. Vanse speidergruppe. Jan Martinsen treffes på tlf. 91689086. Gruppa er registrert hos Norsk tipping, så hvis det er noen som tipper som vil gi sin «grasrotandel» til oss, kan dere registrere vårt organisasjonsnr.: 911913062, så får vi noen kroner. **KOR** **Fyrlyset v/Monica Stålesen**  
Fyrlyset er et barnekor med 28 medlemmer i alderen 3 til 12 år. Vi har øvelser mandager i oddetalluker og følger skoleruta. Vi starter øvelsen med gratis middag før vi synger.

Vi har hatt sangoppdrag bedehuset vårt, Betlehem Brekne, og i Vestbygda kapell. Vi har arrangert ‘Hallovenn’ og karneval for ungene i koret.

Vi ønsker at Fyrlyset skal være et lavterskel-tilbud der alle skal føle seg velkommen og bli sett, samt at bedehuset vårt er en plass der alle kjenner seg velkomne.

**Vanse Guttekor (se Sang og Musikk – Vestbygda)**

**ANNET ARBEID**

* **Det er** **flere bibelgrupper** som har sine møter i hjemmene.
* **Yngresarbeid** foregår på ulike bedehus på Borhaug og i Vanse og trekker mange barn/ungdom. I 2023 var målgruppen i Vanse ikke lenger barneskolen, men hovedsakelig ungdomsskoleelever da leder, Lloyd Frestad, selv jobber i ungdomsskolen.
* På Betlehem Brekne kjøres det **Hobbyklubb** der det tilbys hobbyaktiviteter, forming, sløyd og andakt annenhver torsdag. Her samles ca. 30 barn i alderen 3.-7. klasse.
* **Gullkonfirmantenes** samling ble avholdt i september.
* **Menighetens årsmøte** ble gjennomført i Langhuset (ved Vanse kirke) den 18. april.

**SLUTTKOMMENTAR v/menighetsrådslederne for begge periodene, Dag Sandnes og Børge Tjørn**I det geografiske området til Lista Sokn bor 5554 innbyggere. Av disse er 4013 enkeltmennesker medlemmer av Den norske kirke, og har sin tilhørighet enten til Vestbygda kapell eller Vanse kirke. Tallene er fra statistikken i 2022. Den norske kirke er en folkekirke. I det ligger det at kirka er demokratisk styrt, og at det skal være rom for alle. Vi har ansvar for hverandre i soknet vårt. Vi har ansvar for å ta vare på hverandre. Vi har ansvar for å spre håp, omsorg, glede og kjærlighet i mange forskjellige former og settinger. Og vi har ansvar for å stille opp i sorg, kriser og ulykker når noen trenger oss på en spesiell måte. Dette ansvaret påhviler oss enten vi er aktive medlemmer i kirka, i andre trossamfunn, eller ikke. Mange i lokalsamfunnet vårt gjør en fantastisk innsats for fellesskapet. Det skjer gjennom organiserte aktiviteter i idretten, ungdomsklubber, kulturskoler, velforeninger i nabolag, eller i venne- og familiefellesskap. Vi heier på alt det som gjøres for fellesskapet, og vi i menigheten er bare en av brikkene i dette fine puslespillet. Som dere har kunnet lese i rapporten, er det blitt lagt ned en betydelig innsats. Vi vil takke alle ildsjeler som har investert tid og engasjement i arbeidet. Både frivillige og ansatte. Takk til deg som har vært innom aktiviteter i en eller annen form. Vi håper det ga mersmak, og at du finner veien tilbake så ofte at vi blir godt kjent.

2023 var et valgår – også for kirken. På begynnelsen av året satte MR i gang prosessen med å forberede kirkevalget lokalt. Under parolen «Vil du ha et godt råd?» jobbet en komité med å sette opp nominasjonsliste for menighetsrådsvalget. Selve valget ble avholdt 11. september, samme dag som kommune- og fylkestingsvalget. I løpet av høsten trådte det gamle menighetsrådet av og ble erstattet av «et nytt godt råd». I løpet av september ble det arrangert et overlappingsmøte før det nye MR konstituerte seg i oktober. Vi vil takke så vel gamle som nye menighetsrådsmedlemmer for at de har vært villige til å gjøre en jobb for kirkens lokaldemokrati og for vår menighet!

Vi vil gjerne knytte nye bånd, og vedlikeholde gamle – til alle som bare ønsker seg et sosialt fellesskap. Gudstjenestene i Lista Menighet er storsamlingene våre. Her kan vi være sammen på tvers av generasjoner og få med oss noe til håp, tro og ettertanke.

Til slutt vil vi dele den fine oppsummeringen Paulus skrev om hva som er viktig i livet:

***Så blir de stående disse tre: tro, håp og kjærlighet. Men størst blant dem er kjærligheten.*** (1.Kor. 13:13)

**Børge Tjørn**

**Leder Lista menighetsråd**

**Ellen Cathrine Jørgensen  
Administrerende leder (kontor)** Et bilde som inneholder tekst, innendørs, elektronikk, skjerm

Automatisk generert beskrivelse Foto: Ivar Lorentzen